अभी हम बात करते चल ही रहे थे कि भा.ति.सीमा.पु.ब. के दो जवानों ने अपने चैकपोस्ट से बाहर निकलकर, आगे बढ़कर मुझसे "ऊं नमः शिवाय" कहकर मेरे पोनी वाले से रुकने के लिए कहा। वह रुक गया और मुझे उतार दिया। जवानों ने यहाँ तीर्थ-यात्रियों के लिए चाय का प्रबंध कर रखा था। जो आता जा रहा था चाय पीकर ही जा रहा था। बड़े स्नेह और आदर के साथ वे मुझे कमरे की ओर ले जाने लगे तो बहुत सारे स्थानीय बच्चे मेरे पास भाग कर आ गए और वह भी ऊं नमः शिवाय कहने लगे। उनकी तुतलाती और हकलाती बोली थकान उतार देने वाली थी। मैंने उन सबको एक-एक दस का नोट दिया। उनमें सबसे छोटा बच्चा बड़ा ज़िद्दी था उसने अपने से बड़े लड़के से नोट छीन लिया और अपने घर की ओर भाग गया। सिपाही और मैं हँसने लगे। उन्होंने पुनः मुझसे चाय पीने का आग्रह किया, चूँकि मैं बहुत थकी हुई थी और सफ़र अभी बाक़ी था सो मैं कमरे में प्रवेश कर गयी।